
                 РЕПУБЛИКА БЪЛГАРИЯ
 ИНСПЕКТОРАТ КЪМ ВИСШИЯ СЪДЕБЕН СЪВЕТ
 гр. София 1000, ул. „Георг Вашингтон” № 17, тел.факс 989 48 66
КОНСТАТИВЕН ПРОТОКОЛ
Днес 11.11.2014г. /единадесети ноември две хиляди и четиринадесета година/ в гр.София,  състав на Специализираното звено на Инспектората към Висшия съдебен съвет, определен по реда на чл.60в, ал.3 от ЗСВ:



                           ИНСПЕКТОР: …


                           ЕКСПЕРТ: …


                           ЕКСПЕРТ: …

Разгледа заявление Вх.рег.№ РС-14-373/24.07.2014г. по описа на Инспектората към Висшия съдебен съвет, докладвано от експерт … и за да се произнесе, взе пред вид следното:

Производството е по реда на глава Трета „а” от Закона за съдебната власт/ЗСВ/, относно „Разглеждане на заявления срещу нарушаване на правото на разглеждане и решаване на делото в разумен срок” и е образувано по заявление на …, ЕГН …, с постоянен адрес гр…. В заявлението … сочи, че като страна по приключено гр.д.№ …/2004г. на Софийски Районен съд, 47-ми състав е нарушено правото и на разглеждане и решаване на делото в разумен срок. Заявителката твърди, че предвид на прекомерната продължителност на производството възлизащо на 9 години, 5 месеца и 21 дни е пострадала от действията/бездействията на органите на съдебната власт и претендира заплащане на парично обезщетение в размер на по 7 000лева. Към заявлението са приложени писмени доказателства и Декларация по чл.60б, ал.2 от Закона за съдебната власт.

І.Становище по чл.60г, ал.3 от Закона за съдебната власт

В изпълнение на задължението си по чл.60г, ал.3 от ЗСВ, настоящият състав на Инспектората към Висшия съдебен съвет/ИВСС/ констатира, че заявлението на … е подадено в срока предвиден по чл.60а, ал.4 ЗСВ. Съгласно цитираната разпоредба, заявленията по Глава Трета „а” от ЗСВ се подават в 6-месечен срок от приключване на производството по съответното дело с окончателен акт. В настоящия случай окончателният съдебен акт е Решение № … от 27.01.2014г. на Софийски Градски съд, ІV-то „А” ВО, постановено по гр.д.№ …/2006г., като Заявлението по чл.60а ЗСВ е подадено лично от заявителката на дата 24.07.2014г. Пред вид на това, заявлението е подадено в преклузивния шест месечен срок, поради което същото следва да бъде разгледано по същество.

ІІ.Предмет на делото:

Предмет на делото са обективно и субективно съединени искове с правно основание чл.45, ал.1 ЗЗД, чл.49 ЗЗД и чл.86 ЗЗД, предявени от заявителката … срещу „Специализирана болница за активно лечение по онкология” ЕАД и д-р ... Желае се постановяване на съдебно решение, по силата на което ответниците да бъдат осъдени солидарно да заплатят сумата 5 000лв., представляваща обезщетение за претърпени неимуществени вреди и сумата 2 000лв., представляваща мораторна лихва считано от 24.02.2000г., до датата на подаване на исковата молба. 

ІІІ.Хронология на проведеното съдебно производство

1.Производство пред Софийски Районен съд:

По повод на подадена на 05.08.2004г. искова молба с правно основание чл.45, ал.1 ЗЗД,  чл.49 ЗЗД и чл.86 ЗЗД от … срещу „Специализирана болница за активно лечение по онкология” ЕАД и д-р …, е образувано гр.д.№ …/2004г. по описа на Софийски Районен съд/СРС/. 
С разпореждане от 21.09.2004г. съдът е насрочил делото в открито с.з. за 10.11.2004г.
Първото по делото заседание е проведено на 10.11.2004г., като на него са приети представените с исковата молба писмени доказателства. Уважени са и направените искания на ищцата за допускане до разпит на двама свидетели и за назначаването на съдебно-медицинска експертиза/СМЕ/.

Второто по делото заседание е проведено на 19.01.2005г., като на него е разпитан свидетел на ищцовата страна и са допуснати двама свидетели на ответника при режим на довеждане. Съдът не е приел заключението на вещото лице, като се е съобразил с искането за отвод на същото/тъй като вещото лице е на трудов договор при ответника/ направено от пълномощника на ищеца. Назначен е нов експерт за изготвяне на СМЕ, като делото е отсрочено за 09.03.2005г.  
Заключението на новоназначения експерт е прието от съда на с.з. на 09.03.2005г. Уважено е искането на ищцовата страна за допускане до разпит чрез призоваване на нови двама свидетели, като съдът е постановил техния разпит да стане съвместно със свидетелите поискани от ответника. 
На заседанието на 20.04.2005г. са докладвани постъпилите болнични листове на двама от свидетелите, като са приети представени от ищеца писмени доказателства. 
На с.з. на 01.06.2005г.  са приети представени от ответника по опис писмени доказателства, като делото е отложено за съвместен разпит на допуснатите свидетели.

Съдът е изслушал водените от страните свидетели в с.з. на 04.07.2005г., като е задължил ответника на основание чл.152 ГПК/отм./ да представи поискани от ищеца писмени доказателства.
Поисканите писмени доказателства са представени от ответника в с.з на 05.10.2005г. Приети са и представени от ищеца доказателства, като е дадена възможност на ответната страна да вземе становище по тях в следващото заседание.
Проведеното с.з. на 07.12.2005г. е последно за тази инстанция, като на него не са представени нови доказателства.

С Решение от 06.01.2006г. по гр.д.№ …/2004г. СРС, 47-ми с-в с председател … е отхвърлил предявените срещу ответниците искове с правно основание чл.45, ал.1 ЗЗД, във вр. с чл.49 ЗЗД за заплащане на сумата 5 000лв., представляваща обезщетение за претърпени неимуществени вреди, както и иска по чл.86, ал.1 ЗЗД за заплащане сумата 2 000лв., представляваща мораторна лихва считано от 24.02.2000г., до датата на подаване на исковата молба.
На 23.02.2006г. срещу така постановеното решение е постъпила въззивна жалба от ищцата и отговор от 10.04.2006г. от ответницата ... На 14.04.2006г. делото е изпратено на Софийски Градски съд/СГС/.
2.Производство пред Софийски Градски съд 

Гр.д.№ …/2006г. на СГС е образувано на дата 18.04.2006г, като с Разпореждане от 10.05.2006г. докладчикът по делото е разпоредил същото да се докладва на председателя на СГС за произнасяне по искането на ищцата за освобождаване от д.т. по жалбата. 
Първото заседание за тази инстанция е проведено на 12.03.2007г. На него съдът е допуснал извършването на СМЕ и разпит  на поискан от въззивника свидетел чрез призоваване, като делото е отсрочено за 14.06.2007г.

На 13.06.2007г. е постъпила молба от ищцата …, с която е оттеглила пълномощията си от представляващия я адвокат и е поискано назначаването на служебен защитник от Бюрото за правна помощ. С оглед на постъпилата молба ход на делото не е даден в с.з. на 14.06.2007г., като с Разпореждане от същата дата е постановено предоставянето на правна помощ.

Ход на делото не е даден и на с.з. на 01.10.2007г., поради представен болничен лист на новоназначения адвокат на ищцата.
Второто редовно заседание е проведено на 20.03.2008г., като на него е разпитан допуснат от съда свидетел. Прието е заключението на вещото лице, същото е оспорено от пълномощника на въззивника, като е назначена тройна СМЕ. Съдът е уважил искането на ищцата за издаване на съдебни удостоверения, като е дал възможност на същата да представи декларация за имуществено състояние по повод на искането за освобождаване от съдебни разноски.
На с.з. на 27.11.2008г. е разпитан призования от съда свидетел, приети са приложени към молба на жалбоподателката писмени доказателства и е даден едномесечен срок на ответниците да вземат становище по тях. В същия срок съдът е дал възможност на ответниците да вземат становище по доказателствените искания направени в молби на жалбопадателката от 19.11.2008г. и 26.11.2008г., а на последната е даден срок за становище по поставени от ответниците въпроси на назначената тройна СМЕ.

По повод на постъпилите молби на въззивника, СГС в з.з. на 16.01.2009г. е постановил вещите лица по допуснатата тройна СМЕ да отговорят на задачите, поставени към едноличната СМЕ оспорена от жалбоподателката/в с.з. на 20.03.2008г./ и уточнени в молбата и от 26.11.2008г. С посоченото определение е допуснато изслушването на еднолична СМЕ, която да отговори на задачите поставени в молбата на жалбоподателката от 26.11.2008г., като съдът е определил и вещо лице, което да изготви експертизата. 

Следващото заседание на съда е проведено на 28.05.2009г., като на него не е приета тройната СМЕ поради неизготвянето и, съответно е освободено едно от вещите лица от състава на експертизата.
Междувременно съдът е определил ново вещо лице в състава на тройната експертиза. В призовката за новото съдебно заседание същото е уведомило съда, че поради неотложни служебни ангажименти не може да участва в изготвянето на експертизата. С Разпореждане от 12.06.2009г. съдът е постановил да се изпрати съобщение до жалбоподателката за посочване на друг експерт. С ново Разпореждане от 21.07.2009г. е постановено да се изпрати съобщение до Министерството на здравеопазването  за оказване на съдействие за назначаването на вещо лице, като се посочи лекар със съответната специалност.

В с.з. на 11.02.2010г. е констатирано, че до Министерството на здравеопазването са изпратени два броя писма за оказване на съдействие за назначаване на вещо лице, като съответно не е получен отговор по тези писма. Постановено е делото да се докладва на съдията докладчик с оглед изготвяне на писма и искания за оказване на съдействие за попълване на състава на допуснатите по делото експертизи.
В с.з. на 08.11.2010г. е докладвана молба на жалбоподателката за назначаване на вещо лице от състава на тройната експертиза, съответно същата е уважена. По отношение на допуснатата единична СМЕ е даден 15-дневен срок на ищцата да посочи институция, от която да бъде назначен лекар-специалист компетентен да отговори на поставените задачи.  Делото е отсрочено за 11.04.2011г.
В з.з. на 04.01.2011г. е определено от съда вещо лице по назначената с определение от 16.01.2009г. единична СМЕ. 
В с.з. на 11.04.2011г. е дадена възможност на назначените вещи лица от състава на единичната  и тройната експертизи да изготвят заключенията си.
Междувременно в з.з. на 06.06.2011г. съдът е уважил искането за освобождаването на назначеното вещо лице от състава на единичната експертиза, като съответно е назначен нов експерт. 
В заседанието на 21.11.2011г. съдът е докладвал, че не е постъпил отговор от Министерството на здравеопазването относно искането да се посочат вещи лица от списъка на националните консултанти. Докладвано е на страните разпореждането от 06.06.2011г., като в заседанието е установено, че новоназначеното в.л. е починало. Съдът е постановил, отново да се изпрати писмо до Министерството на здравеопазването, като в него се посочи, че отговорът следва да бъде даден в 15-дневен срок. Делото е отсрочено за 07.06.2012г., като е постановено същото да се докладва на 15.03.2012г. за процедиране- назначаване на вещи лица.

Междувременно по повод получено писмо от Токуда болница София , с Разпореждане от 08.05.2012г. съдът е назначил вещо лице от състава на тройната експертиза. С молба от 05.06.2012г. жалбоподателката … е направила отвод на определено от съда вещо лице, а с молба от 06.06.2014г. е направила оттегляне на пълномощията от назначения и служебен защитник, като е помолила ход на делото на заседанието на 07.06.2012г. да не се дава, с оглед посочване на нов пълномощник.
На с.з. на 07.06.2012г. са докладвани двете молби на ищцата, като съответно съдът не е уважил същите. С оглед неизготвяне заключенията на вещите лица делото е отсрочено за 07.03.2013г.

На 11.12.2012г. е постъпила молба от пълномощника на …, с която на основание чл.35 от Закона за адвокатурата е поискал да бъде освободен от задълженията си на процесуален представител.

С Разпореждане от 02.01.2013г. СГС е постановил да се изпрати искане до Софийски адвокатски съвет за заменянето на назначение служебен защитник с друг. В з.з. на 12.02.2013г. съдът е назначил нов служебен представител на жалбоподателката. 

На с.з. на 07.03.2013г. пълномощникът на ответника СБАЛ е поискал отвод на едно от вещите лица, тъй като същото е на трудов договор с доверителя му. Друго от вещите лица си е направило отвод, тъй като не притежавало нужната квалификация за изготвяне на заключението. Съдът е освободил посочените експерти от възложената им задача, като е уважил и искането на жалбоподателката  за освобождаване на пълномощника и по делото като служебен представител. С оглед изготвяне на назначените експертизи съдът е отсрочил делото за 28.10.2013г. С Разпореждане от 01.11.2013г. СГС е пренасрочил делото за 02.12.2013г.
Последното съдебно заседание за тази инстанция е проведено на 02.12.2013г. В заседанието съдът е констатирал, че допуснатата тройната СМЕ по направено оспорване от въззивницата на единична експертиза не е изготвена в продължение на близо 5години, като по нея не може да бъде сформиран състав от вещи лица. Поради това съдът на основание чл.131 ГПК/отм./ е заличил допуснатата тройна СМЕ и е постановил делото да се реши при наличните доказателства. Прието е заключението на единичната СМЕ и е даден ход по същество.
С Решение от 27.01.2014г. постановено по гр.д.№ …/2006г. СГС, ІV-„А” ВО, в състав с председател … и членове …/докладчик/ и … е оставил в сила първоинстанционното решение.
ІV.Констатации по чл.60г, ал.2, т.5 от Закона за съдебната власт
1.Общ период на производството
Производството по делото е започнало на дата 05.08.2004г. и е приключило на 27.01.2014г., на която дата е постановено Решението по гр.д.№ …/2006г. на СГС, ІV-„А” ВО, като същото е продължило 9 години, 5 месеца и 22 дни.
1.1.Производство пред Софийски Районен съд е започнало с подаване на исковата молба на 05.08.2004г., като на 14.04.2006г. делото е изпратено на Софийски Градски съд-  продължителност от 1 година, 8 месеца и 9 дни .
1.2.Производството пред Софийски Градски съд е започнало на 18.04.2006г. и е приключило на 27.01.2014г., на която дата е постановено Решението по гр.д.№ …/2006г. на СГС. Същото е продължило  7 години, 9 месеца  и 9 дни.
2.Фактическа и правна сложност на делото и интерес на заявителя:

По делото са предявени обективно и субективно съединени искове по чл.45, ал.1 ЗЗД, чл.49 ЗЗД и чл.86 ЗЗД. По отношение на първата искова претенция/предявена в условията на солидарност/, същата е насочена срещу ответницата физическо лице и е с правно основание чл.45 ЗЗД, а тази срещу ответника юридическото лице е с правно основание чл.49 ЗЗД. Ищцата претендира обезщетение за вреди, като твърди, че ответницата физическо лице не е предписала и не е провела лечение на заболяването и- в резултат на което заболяването е преминало от ІІІ В стадий и поради посочената лекарска небрежност на ищцата са били причинени неимуществени вреди. Отговорността за юридическото лице по чл.49 ЗЗД възниква когато са налице следните кумулативни предпоставки- вреди причинени на ищеца, вредите да са причинени от лице, на което отговорният по чл.49 ЗЗД/ответникът/ е възложил някаква работа, вредите следва да са причинени при, или по повод изпълнението на работата възложена от ответника и причинителят да има вина за настъпилите вреди. Относно претенцията по чл.86 ЗЗД същата има акцесорен характер, като зависи изцяло от основателността на исковете по чл.45, ал.1 ЗЗД и чл.59 ЗЗД. Пред вид предявените субективни съединени искове по чл.45, ал.1 ЗЗД и чл.59 ЗЗД, доказването на които е свързано със представянето на писмени, ангажирането на гласни доказателства и изслушването на съдебно-медицински експертизи, спорът представлява известна както фактическа, така и правна сложност. 
Пред вид на предмета на делото/претендирано обезщетение, произтичащо от твърдяно погрешно проведено лечение на заболяването на ищцата/, настоящият състав на ИВСС счита, че спорът е от значение за заявителката ...
3.Период на забавяне, за което отговорност носи компетентният орган
Вземайки пред вид предмета на правния спор и общата му продължителност от около 9 години и 15 месеца и 22 дни, настоящият състав на ИВСС намира същата за прекомерна. С оглед направените констатации по хронологията на проведеното съдебно производство, налице са следните периоди на забавяне на същото: 
Продължителността на производството пред Софийски Районен съд е една година и осем месеца, като в нея се включва и периода на окомплектоване на въззивната жалба. В тази инстанция е налице недобро администриране на съдопроизводствения процес, като са насрочени и проведени макар и през кратък интервал от време осем открити съдебни заседания. Проблемното администриране на процеса е свързано с уважаване от страна на съда на несвоевременно направени искания на страните за събиране на писмени доказателства и допускане до разпит на свидетели. Съдът е допуснал до разпит поискани от страните свидетели на заседанията на 10.11.2004г., 19.01.2005г. и 09.03.2005г., като е изслушал същите едва в с.з. на 04.07.2005г. Посоченото и многократното отлагане на делото за представяне на писмени доказателства е довело до забава на производството пред тази съдебна инстанция с около пет  месеца. 
Пред Софийски Градски съд продължителността на производството е седем години и девет месеца, срок сам по себе си изключително голям за една съдебна инстанция. Както при разглеждане на спора от първата инстанция, така и пред СГС е налице недобро администриране на съдопроизводствения процес, изразяващо се в насрочване на голям брой съдебни заседания. Пред въззивната инстанция са насрочени тринадесет съдебни заседания, като са проведени единадесет редовни такива. Първото заседание е насрочено единадесет месеца след образуване на делото пред СГС, като съдът е насрочвал заседанията през дълги периоди от време- между четири и девет месеца. Основната причина за изключително дългата продължителност на въззинното производство е неспособността на съда да сформира съставите на допуснатите от него единична и тройна съдебно-медицински експертизи. Единичната СМЕ е назначена от съда в з.з. на 16.01.2009г., като същата е приета на заседанието на 02.12.2013г., или след близо пет години. Повече пък от пет години и половина са били необходими на въззивияния съд да констатира, че не може да се сформира състав на назначената от него тройна СМЕ/назначена в с.з. на 20.03.2008г./ и в с.з на 02.12.2013г. на основание чл.131 ГПК/отм./ да заличи същата като постанови, че делото ще бъде решено при наличните доказателства. С посочените си действия въззивната инстанция е довела до забава на разглежданото от нея съдебно производство с повече от пет години и половина.
Вземайки предвид всичко изложено по-горе и възприетите критерии в съдебната практика на ЕСПЧ, чрез които се преценя разумността на продължителността на подобен род дела, настоящият състав на ИВСС счита, че е налице общ период на забава на производството, за който отговорност носят съдебните инстанции разглеждали спора от около  6/шест/ години и 3/три/ месеца.
4.Период на забавяне, който се дължи на действия, или бездействия на заявителката, или на неин  законен, или процесуален представител.
При разглеждане на делото от двете съдебни инстанции не се констатираха от проверяващия състав на ИВСС действия от страна на заявителката, съответно нейния процесуален представител, които да са довели до необосновано забавяне на производството. 

Пред вид изложеното и на основание чл.60д от Закона за съдебната власт настоящият Констативен протокол заедно със заявлението и всички постъпили към него документи следва да се изпрати на Министъра на правосъдието.

Препис от Констативния протокол, ведно с копие от заявлението следва да останат на съхранение на Инспектората към Висшия съдебен съвет.

